পর পর ৯ বার ভূমিকম্প রাজকোটে! আশঙ্কা প্রকাশ বিশেষজ্ঞদের

ওয়েব ডেস্ক : এক বার নয়। পর পর ৯ বার ভূমিকম্প (Earthquakes) গুজরাটের (Gujrat) রাজকোটে (Rajkot)। বৃহস্পতিবার রাত থেকে শুক্রবার সকাল পর্যন্ত চলে এই কম্পন। এর জেরে সেখানে ব্যাপক চাঞ্চল্যের সৃষ্টি হয়। তবে এই কম্পনের জেরে কোনও হতাহতের খবর পাওয়া যায়নি। অন্যদিকে কোনও সম্পত্তি নষ্টের খবরও সামনে আসেনি।

জানা গিয়েছে, বৃস্পতিবার রাত ৯টা বেজে ৪০ মিনিট থেকে শুরু করে শুক্রবার সকাল ৮ টা ৩৪ পর্যন্ত ৯ বার কেঁপে ওঠে মাটি। এই কম্পনগুলির মধ্যে চারটি ছিল তিন মাত্রার বেশি। সবথেকে বেশি ছিল ৩.৮ মাত্রার। সব থেকে কম মাত্রার কম্পন ছিল ২.৭ মাত্রার। কম্পনের উৎসস্থল ছিল উপলেতা থেকে ২৭ থেকে ৩০ কিলোমিটার উত্তর পশ্চিমে। তবে পর পর এতগুলি ভূমিকম্প (Earthquakes) হওয়ার বিষয়টি বেশ অস্বাভাবিক বলেই মনে করছেন বিশেষজ্ঞরা।

আরও খবর : চরম শৈত্যপ্রবাহ, তাপমাত্রা মাইনাস ২৪ ডিগ্রি! জারি চূড়ান্ত সতর্কতা

অন্যদিকে গত ডিসেম্বরেই গুজরাটে ৪.৬ মাত্রার ভূমিকম্প হয়েছিল। তবে তাতে কোনও ক্ষয়ক্ষতি বা প্রাণহানির ঘটনা ঘটেনি। কিন্তু ২৪ বছর আগের পুরনো স্মৃতি ফিরিয়ে দিয়েছিল। এক ভয়াবহ ভূমিকম্পে হাজার হাজার মানুষের মৃত্যু হয়েছিল। ৩০ ঘন্টায় মাটি কেঁপে উঠেছিল ২৪ বার। এই কম্পনের জন্য সক্রিয় হয় কাথরোল হিল, গোরা ডোঙ্গার এবং নর্থ ওয়াগদ ফল্ট নামের তিনটি ফল্ট লাইন (fault line)।

প্রসঙ্গত, এমনিতেই কচ্ছ অঞ্চলে ভূমিকম্প হয়ে থাকে। তার মধ্যেই এই তিনটি ফল্ট লাইন নিয়ে চিন্তায় বিশেষজ্ঞরা। বর্তমানে ১০টি ফল্ট লাইন রয়েছে কচ্ছ অঞ্চলে। তার মধ্যে ২০০১ সালের ভয়াবহ ৭.৭ মাত্রার ভূমিকম্পে তা ভেঙে গিয়েছিল। তবে এর আগে একটি নির্দিষ্ট অঞ্চলেই কম্পনগুলি অনুভূত হত। কিন্তু সম্প্রতি তা বাকি ফল্ট লাইনগুলিতে ছড়িয়ে পড়ছে। ফলে এখনই এ নিয়ে সতর্কতামূলক ব্যবস্থা না নেওয়া হলে বড় ধরণের কিছু ঘটতে পারে বলে আশঙ্কা প্রকাশ করেছেন বিশেষজ্ঞরা।